ททท. ดันเป้าปี 2563 รายได้เติบโตร้อยละ 10 เน้นเจาะกลุ่มนักท่องเที่ยวกระเป๋าหนักมีความสนใจจำเพาะ
ททท. ดันเป้าปี 2563 รายได้เติบโตร้อยละ 10 เน้นเจาะกลุ่มนักท่องเที่ยวกระเป๋าหนักมีความสนใจจำเพาะ พร้อมมุ่งเน้นการดูแลสิ่งแวดล้อมเพื่อสร้างความยั่งยืนอย่างจริงจัง  นายยุทธศักดิ์ สุภสร ผู้ว่าการการท่องเที่ยวแห่งประเทศไทย (ททท.) เปิดเผยว่า ททท. ได้ประเมินตัวเลขการเติบโตของปริมาณและรายได้จากการท่องเที่ยวของปี 2562 ยังคงมีอัตราที่น่าพอใจ ส่วนเป้าหมายเชิงการตลาดในปี 2563 ททท. ได้วางไว้อย่างชัดเจนในการรักษาตำแหน่งประเทศที่สร้างรายได้จากการท่องเที่ยวที่ติดอันดับ 1 ใน 6 ของโลก โดยมีเป้าหมายไว้ว่าไทยจะสามารถสร้างรายได้รวมเพิ่มขึ้น 10% หรือประมาณ 3.71 ล้านล้านบาท และได้เพิ่มเป้าหมายด้านการสร้างความยั่งยืนทางการท่องเที่ยว  ซึ่งจำเป็นอย่างยิ่งที่ต้องได้รับความร่วมมือจากทุกภาคส่วนที่เกี่ยวข้อง เพื่อให้การดำเนินงานบรรลุเป้าหมาย และสร้างความยั่งยืนให้กับสิ่งแวดล้อมและการท่องเที่ยวอย่างแท้จริง//////////เสียง//////////สำหรับทิศทางด้านการตลาดการท่องเที่ยวในปี 2563 ททท. จะมุ่งสร้างความเชื่อมั่นในคุณค่าของ Brand ประเทศไทย ผลักดันและส่งเสริมการท่องเที่ยวอย่างรับผิดชอบให้เป็นรูปธรรมและลงมือปฏิบัติผ่านช่องทางของอนุสาร อ.ส.ท. เพื่อให้มั่นใจในสินค้าและบริการที่ ททท. นำเสนอ ในส่วนของแนวทางการสื่อสารการตลาดในปี 2563 ในตลาดต่างประเทศ ททท. ยังคงใช้แนวคิด "Open to the New Shades" ที่มุ่งเน้นในการนำเสนอประสบการณ์ที่ทำให้นักท่องเที่ยวรู้สึกประทับใจจากประสบการณ์จริงในประเทศไทย โดยการจัดทำชุดโฆษณาจำแนกตามกลุ่มเป้าหมาย ส่วนตลาดในประเทศ จะดำเนินงานภายใต้แนวคิด "เมืองไทยสวยทุกที่ เท่ทุกสไตล์" ครอบคลุมทุกกลุ่มอายุและกลุ่มความสนใจ หรือข้ามกลุ่มลูกค้า โดยกระตุ้นให้นักท่องเที่ยวคนไทยมีความสนุก ความสุข และความภูมิใจในการออกแบบการท่องเที่ยวของตนเอง นอกจากนี้ในปี 2563 ยังเป็นโอกาสที่ ททท. จะครบ 60 ปี ในการก่อตั้งหน่วยงาน จึงได้ทำแคมเปญตามแนวคิด "ก้าวต่อไป เพื่อการท่องเที่ยวไทยยั่งยืน" ควบคู่กับแคมเปญทางการตลาด มุ่งสื่อสารไปยังกลุ่มเป้าหมาย 3 กลุ่ม คือ พนักงาน ททท. ประชาชนทั่วไป และผู้มีส่วนได้ส่วนเสียในอุตสาหกรรมท่องเที่ยว เพื่อสร้างการรับรู้ในระดับประเทศต่อการท่องเที่ยวอย่างรับผิดชอบ รวมถึงการเป็นเจ้าบ้านที่ดี เพื่อให้เกิดความยั่งยืนในอุตสาหกรรมท่องเที่ยวทั้งระบบ